Norberto Romuáldez, Sr.

Hi **Norberto Romuáldez y López** (Hunyo 6, 1875 - Nobyembre 4, 1941) (tinatawag gihapon nga **Norberto Romuáldez, Sr.** basi maiba ini hiya tikang han iya anak nga lalake nga amo gihapon an ngaran) usa nga Pilipinhon nga manunurat, politko, hurista, ug tawo han estado. Hiya an syahan han pamilya Romualdez nga nasikat ha bug-os nga nasod. Hiya an tinatawag nga "Amay han Balaod han Nasodnon nga Yinaknan". Hiya an tiyo (o batâ kon ha kinadaan nga Binisaya) ni Imelda Marcos, an anak han iya putó nga bugto nga hi Vicente Orestes.

## Biyograpiya
Natawo hi Norberto Romualdez ha Burauen, Leyte han Hunyo 6, 1875.  Nagtubo hiya ha Leyte ngan nasikat ha pagtikang komo usa nga manunurat ha Winaray.  An iya syahan nga sinurat nga sarswela ha Winaray amo an sarswela nga *An Pagtabang ni San Miguel*.

Han 1908, hi Romualdez nagsurat han *Bisayan Grammar and Notes on Bisayan Rhetoric and Poetic and Filipino Dialectology*, (Binisaya nga Gramatika ngan mga Tigaman ha Binisaya nga Retorika, ngan Pansiday ug Pilipinhon nga Diyalektolohiya), usa nga basahon hin gramatika mahitungod han Winaray nga Binisaya.  Han sunod nga tuig 1909 gintukod ni Romualdez an *[[Sanghiran san Binisaya]] ha Samar ug Leyte* agod ma-ibandilyo ug maipadukwag an yinaknan nga Winaray.  May abilidad gihapon hi Romualdez ha iba nga mga yinaknan sugad han Kinatsila, Iningles ug Sinugboanon.

Hi Romualdez nagsirbe komo usa nga mahistrado o *justice* han Korte Suprema han Pilipinas han Panahon han Americano.  Bulig gihapon hiya dida han  1934-1935 nga Constitutional Convention nga nagpagawas han 1935 nga Batakang-Balaod para han Mancomunidad Pilipinhon (Philippine Commonwealth). Ha urhe nga panahon, napili hiyá nga api han asambleya tikang han ika-4 nga distrito han Leyte pinaagi hin pinaurog nga piniliay han 1936. Nautro hiyá nga napili dida han 1938. 

Nagdalagan hi Romuáldez hin pagkasenador han 1941. Kundi, mga tulo ka adlaw ugsa han pinili-ay, namatay hin sakit hi Norberto Romualdez han Nobyembre 4, 1941 ha Palapag, Samar nga yana lakip han lalawigan han Northern Samar. Usá nga barasahon mahitungod han kinabuhi han iya umangkon nga hi Imelda Marcos nagsiring nga namatay hi Romuáldez tungod hin atake ha kasingkasing.

## Mga Sinurat
### Lingguwistika
**Bisayan Grammar and Notes on Bisayan Rhetoric and Poetic and Filipino Dialectology* (Binisaya nga Gramatika ngan mga Tigaman ha Binisaya nga Retorika, ngan Pansiday ug Pilipinhon nga Diyalektolohiya)
*1914: *Tagbanwa Alphabet with Some Reforms Proposed* (Tagbanwa nga Abakadahan upod in mga ginproponer nga mga reporma) (mga gumalaysay)
*1918: *Philippine Orthography* (Pilipinhon nga paagi hin pagsurat) (mga gumalaysay)

### Drama
**An Pagtabang ni San Miguel*
**An Anak han Manaranggot*

### Iba pa
*1925: *The Psychology of the Filipino* (An Sikohohiya han Pilipino) (mga pahayag ha pagyakan)
*1931: *Filipino Musical Instruments and Airs of Long Ago* (Pilipinhon nga mga Pagtukar hin Musika ngan mga Laylay ha Kahadto* (mga pahayag ha pagyakan)
*1933: *Philippine Legal and Business Forms Annotated''; (Pilipino nga Legal ngan Pannegosyo nga mga Form nga gin-notar) ginsurat upod kan Enrique P. Custodio

## Mga pinambasaran